SADC Yoronga Musangano weChimbichimbi weKuzeya Zimbabwe
SADC inoti nemaomero aita zvinhu muZimbabwe, hurumende yemubatanidzwa yaifanirwa kunge yakaumbwa svondo rapera.
SADC, iyo yave kushorwa zvikuru nenyika dzakawanda nepamusana pekutadza kupedza matambudziko ari muZimbabwe, inoti iri kuyedza kuronga musangano wechimbi chimbi wekukurudzira mutungamiri weMDC, VaMorgan Tsvangirai, pamwe nemutungamiri weZanu-PF, VaRobert Mugabe, kuti vaumbe hurumende yemubatanidzwa. Mutungamiri weSouth Africa, VaKgalema Montlanthe, vange vachida kuti paumbwe hurumende yemubatanidzwa svondo rapera, asi VaTsvangirai naVaMugabe varamba vari kunetsana pamaumbirwo ehurumende iyi. VaTsvangirai vanoti vachapinda muhurumende yemubatanidzwa kana VaMugabe vabvuma kugovana masimba zvechokwadi, kubudikidza nekugovana zvakafanira, makurukota ehurumende, magavhuna, pamwe nevamiri veZimbabwe kune dzimwe nyika. Asi Mugabe vari kuda kuita humbimbindoga panyaya iyi. Mutauriri waVaMontlanthe, VaThabo Masebe, vaudza Studio 7 kuti hapana musi wati watarwa wekuita musangano uyu, kunyange hazvo vati uchaitwa chero nguva kana zvinhu zvikaramba zvisina kusanduka muZimbabwe. America neBritain dzakatoti kana VaMugabe vakasaenda pamudyandigere, hadzisi kuzotsigira hurumende yemubatanidzwa ichaumbwa. Amnesty International inoti kana pakasagadziriswa dambudziko rezvematongerwo enyika, gore ra2009 richange rakaoma zvikuru kumhuri yeZimbabwe. VaGlen Mpani vanoongorora nyaya dzezvematongerwo enyika. VaMpani vaudza mutori wenhau Blessing Zulu weStudio 7 kuti SADC yapererwa nezvekuita panyaya yeZimbabwe. Dzimwe Nhau Kubva kuStudio7...